
Sensorveiledning semesteroppgave 2. avdeling høsten 2005

Generelt om bedømmelsen

Oppgaven er delt i en praktisk og en teoretisk del, og reiser spørsmål fra fagene forvaltningsrett og erstatningsrett. Studentene har hatt undervisning i disse fagene i løpet av høstsemesteret, slik at de fleste spørsmål som oppgaven reiser er blitt berørt på forelesning og seminar. Faget forvaltningsrett er imidlertid vanskelig, og de fleste spørsmålene oppgaven reiser var etter den tidligere studieordning lagt på 4. avdeling. Dette må avveies mot det faktum at studentene har hatt 3 uker til å besvare semesteroppgaven. De har hatt tilgang til alle kilder og har kunnet samarbeide med hvem de ønsker. 
Når det gjelder kildetilgangen er det imidlertid viktig å være oppmerksom på at bøker som behandler de problemstillinger som oppgaven reiser, fort blir utlånt fra biblioteket. I forholt til den teoretiske oppgaven vil for eksempel de studenter som har hatt tilgang til Viggo Hagstrøms dr. avhandling ”Offentligrettslig erstatningsansvar” fra 1987 finne mye nyttig stoff utover det som er beskrevet i pensumlitteraturen. Det samme gjelder for den debatt som pågikk mellom Hagstrøm og Eckhoff om forvaltningens erstatningsansvar med flere innlegg i LoR årgang 1988. Studentene vil også finne mye nyttig stoff i lærebøkene til henholdsvis Frihagen og Graver. De studenter som først kom seg til biblioteket og fikk lånt de nevnte verker, vil dermed ha et stort (og tilfeldig) forsprang på de andre studentene. Dette bør sensorene være oppmerksom på. Etter min mening bør sensuren derfor først og fremst premiere de studenter som viser evnen til selvstendig behandling av de autoritative kilder som det vises til i pensum. At enkelte studenter har hatt tilgang til og anvender juridisk litteratur som andre studenter ikke har hatt muligheten til å skaffe, bør ikke gis overdreven uttelling. 
Praktisk oppgave

Oppgaven ber studentene om å drøfte og avgjøre de rettsspørsmål som de ulike aktørene i oppgaveteksten er uenige om. Det er altså ingen forutsetning for at et spørsmål skal drøftes at noen av partene har reist søksmål. 
Tvisten Peder Ås mot kommunestyret i Lillevik
Peder hevder han har rettskrav på at kommunen vedtok hans privat fremsatte reguleringsforslag som følge av ordførerens uttalelse om at hyttebyggingen kommer til ”å gå i orden min venn, det kan jeg som ordfører garantere”. Kommunestyret hevder på sin side at ordføreren ikke hadde kompetanse til å ta stilling til reguleringsspørsmål, og at en kommune dessuten ikke hadde adgang til å gi løfter om fremtidig anvendelse av myndighetsutøvelsen etter plbl., noe Peder fnøs av. På denne bakgrunn legger oppgaven opp til at studentene skal drøfte følgende to hovedspørsmål: 
Hadde ordføreren personell kompetanse til å avgi et løfte om at Peder skulle få bygge hytte på den arvede eiendommen?
Har en kommune adgang til å avgi løfter om fremtidig anvendelse av myndighetsutøvelsen etter plbl.? 
Enkelte studenter vil muligens hevde at det bare er det første spørsmålet som skal drøftes, da det kun er i forhold til spørsmålet om personell kompetanse at Peder uttrykkelig gir uttrykk for uenighet med kommunestyret. Til dette må imidlertid sies at Peder ikke kan hevde at ordføreren har personell kompetanse til å gi bindende løfte om at Peder skal få bygge hytte på den arvede eiendommen, og samtidig være enig med kommunestyret i at kommunen ikke har adgang til å gi løfter om fremtidig anvendelse av myndighetsutøvelsen etter plbl. De studenter som bare drøfter spørsmål 1), har derfor ikke forstått oppgaven korrekt og må trekkes for dette. 
Enkelte studenter vil muligens også drøfte om ordførerens uttalelse om at ”dette kommer til å gå i orden min venn, det kan jeg som ordfører garantere” kan tolkes som et utsagn om fremtidig utøvelse av myndighetsutøvelsen i plbl. Strengt tatt gir ikke oppgaveteksten foranledning til å drøfte dette spørsmålet, da Peder og kommunestyret ser ut til å være enige om at ordførerens uttalelse må forstås som et forhåndsløfte. De studenter som kort går inn på dette spørsmålet, bør imidlertid ikke trekkes. 
Angående spørsmål 1) Hadde ordføreren personell kompetanse til å avgi et løfte om at Peder skulle få bygge hytte på den arvede eiendommen?
Utgangspunktet i kommuneloven § 6 er at kommunestyret er det organ som har vedtakskompetanse på kommunens vegne. Videre følger det av plbl. § 9-1 at kommunestyret skal ha ansvaret for og ledelsen av kommuneplanleggingen. I plbl. § 27-2 nr. 1 fremgår det at det er kommunestyret som vedtar reguleringsplaner. 
Reglene om ordføreren finner vi i kommuneloven § 9. I § 9 nr. 3 står det at ordføreren er ”representant for kommunen og fylkeskommunen og underskriver på dennes vegne i alle tilfelle hvor myndigheten ikke er tildelt andre”. Av bestemmelsens forarbeider fremgår det imidlertid at den ikke er ment å gi ordføreren beslutningskompetanse, men kun gir uttrykk for et formkrav. 
Vi må etter dette kunne slutte at ordføreren ikke er personelt kompetent til å gi løfter om bruk av reguleringskompetansen i plbl. 

Spørsmålet er imidlertid om ordføreren er legitimert slik at Peder – under forutsetning av at han var i aktsom god tro – kan bygge på løftet. 

Rt. 1971 s. 228 Råkollvei-dommen er her sentral. En kommune hadde inngått en makeskifteavtale med en privat grunneier. Under avtaleforhandlingene hadde ordføreren i kommunen avgitt et løfte om at en ny hovedvei som var under planlegging ikke skulle legges over den eiendom som grunneieren fikk byttet til seg. At det var avgitt et slikt løfte ble under bevisopptaket for Høyesterett bekreftet av ordføreren. Et år etter makeskifteavtalen var inngått, vedtok kommunen en reguleringsplan hvor den nye hovedveien var plassert over den eiendom som den private part hadde ervervet ved makeskifteavtalen. Han gikk til sak, men fikk ikke medhold av Høyesterett som kom til at ordføreren ikke hadde kompetanse til å avgi et slikt løfte, og at han heller ikke kunne anses legitimert til å binde kommunen. 
Dommen gir et klart signal om at Høyesterett er skeptiske til synspunkter om legitimasjon og god tro ved avtaler om offentlig myndighetsutøvelse. Videre er både Graver s. 244 og Eckhoff og Smith s. 391 avvisende til å anvende privatrettslige legitimasjonssynspunkter på avtaler om offentlig myndighetsutøvelse. Studenter som argumenterer med at reelle hensyn tilsier at Peder bør kunne stole på ordføreren, bør imidlertid honoreres under forutsetning av at de argumenterer godt, og de viser at de har forstått Høyesteretts avgjørelse i Råkollvei-dommen. Konklusjonen bør nok likevel bli at Peder ikke kan vinne rett ut fra legitimasjon og god tro synspunkter. 

At ordføreren manglet personell kompetanse til å binde kommunen, er en tilblivelsesfeil som ikke automatisk fører til ugyldighet. Hvorvidt vedtaket skal kjennes ugyldig må avgjøres ut momenter som følger av ulovfestet rett. Det riktige i forhold til vår oppgave må være å legge til grunn at det at ordføreren disponerte i stedet for kommunestyret (som er et kollegialt organ) kan ha virket inn på vedtakets innhold, slik at feilen fører til at ordførerens disposisjon blir ugyldig. 
Angående spørsmål 2) Har en kommune adgang til å avgi løfter om fremtidig anvendelse av myndighetsutøvelsen etter plbl.?
De studenter som kom til at ordføreren ikke hadde personell kompetanse til å forplikte kommunen, og at Peder ikke kunne vinne rett gjennom legitimasjon og god tro (forhåpentligvis de fleste), må her drøfte spørsmål 2) subsidiært. 
Spørsmålet om en kommune materielt sett har adgang til avgi løfter om fremtidig anvendelse av myndighetsutøvelsen etter plbl. er vanskelig og uavklart. Det vil også være et problem for studentene å drøfte dette spørsmålet på en god måte i en praktikum, uten at drøftelsene blir for teoretiske. 
Et grunnvilkår for at en kommune skal kunne gi forhåndsløfter, er at vedkommende organ er meddelt diskresjonær myndighet etter det aktuelle hjemmelsgrunnlag. I forhold til vår oppgave, må plbl. § 25 forstås slik at kommunen er meddelt diskresjonær myndighet ved utformingen av reguleringsplaner. Grunnvilkåret om diskresjonær kompetanse er derfor oppfylt. 

En sentral avgjørelse om forvaltningens forhåndsløfter om offentlig myndighetsutøvelse er Rt. 1992 s. 1235 Trålrederi-dommen. Saksforholdet var her at Fiskeridepartementet ved inngangen til 1980-årene ønsket å redusere antallet ferskfisk- og rundfrystrålere i den norske trålerflåten, fordi den norsk-arktiske torskestammen hadde gått ned. Rederiene var imidlertid lite villige til å redusere antallet båter, da de fikk tildelt fiskekvoter ut fra hvor mange trålere de hadde. Dette førte til at Fiskeridepartementet fremsatte tilbud til en rekke rederier om at de skulle få beholde kvoter ut fra det antallet fartøyer de hadde per 1. januar 1980, selv om de senere gikk med på å redusere antallet båter. Spørsmålet i dommen var om de trålrederier som aksepterte Finansdepartementets tilbud og tok fartøyer ut av fiske, hadde krav på erstatning når det senere viste seg at tilsagnet om fiskekvoter ikke ble overholdt. 

En enstemmig Høyesterett kom til at trålrederiene ikke hadde krav på erstatning fordi et eventuelt erstatningskrav var foreldet. Førstvoterende dommer Hellesylt kom deretter med følgende obiter dicta: 

”Spørsmålet om i hvilken utstrekning staten kan gi tilsagn som binder framtidig utøvelse av forvaltningsmyndighet, er vanskelig. Jeg begrenser meg til å si at dette trolig kan stille seg noe forskjellig på de ulike forvaltningsområder.  Dersom det anses nødvendig eller ønskelig for å fremme vedkommende hjemmelslovs formål, har jeg vanskelig for å se avgjørende hensyn mot at det bør være adgang til, i atskillig utstrekning å binde utøvelsen av forvaltningsmyndighet gjennom avtaler eller tilsagn på spesielle områder. Dette er ikke ukjent i forvaltningspraksis. Jeg ser således ikke bort fra at Fiskeridepartementet, innen de rammer som var trukket opp i lov av 16. juni 1972 nr. 57 om regulering av fisket, rettslig kunne forplikte seg til å tildele fiskekvoter etter bestemte regler for en viss periode.”

Uttalelsen kan tyde på at Høyesterett et stykke på vei er villige til å overlate til forvaltningens skjønn å avgjøre hvor langt det skal være adgang til å binde utøvelsen av forvaltningsmyndighet ved avtaler. Dette signaliseres dels ved uttrykket ”dersom det anses nødvendig”, og dels ved at det henvises til forvaltningspraksis. Helt fritt stilles forvaltningen imidlertid ikke ved at adgangen til forhåndsbinding ”trolig stiller seg forskjellig på de ulike forvaltningsområder”, og ved at det ved vurderingen må sees hen til vedkommende hjemmelslovs formål. Domstolene har dermed mulighet til å underkjenne et forhåndsløfte med den begrunnelse at det ikke fremmer vedkommende hjemmelslovs formål, eller fordi det er avgitt på et forvaltningsområde hvor adgangen til forhåndsbinding er utelukket eller iallfall svært snever. Sett i forhold til vårt faktum, må studentene drøfte om ordførerens forhåndsløfte er egnet til å fremme formålet med kommunens kompetanse etter plbl., og om forhåndsbinding bør godkjennes på dette forvaltningsområdet. Tidligere rettspraksis Rt. 1971 s. 228 Råkollvei-dommen, Rt. 1975 s. 246 Norheimskogdommen og Rt. 1975 s. 620 Eskemyr kan forstås slik at Høyesterett er tilbakeholdne med å godta forhåndsløfter angående arealdisponeringskompetansen. Selv er jeg vel tilbøyelig til å mene at et så generelt løfte om å få bygge som ordføreren her har gitt neppe vil bli anerkjent av Høyesterett. Det er vanskelig å forutse konsekvensene av et så generelt løfte. Noen fasit finnes imidlertid ikke her. Det viktigste blir her som ellers studentene gjennom sine drøftelser viser forståelse og evnen til selvstendig tenkning. 
Tvisten Alf Grønn mot kommunestyret i Lillevik
1) Hadde Alf Grønn adgang til å påklage kommunestyrets dispensasjonsvedtak?

I følge fvl. § 28 første ledd kan et enkeltvedtak påklages av ”en part eller annen med rettslig klageinteresse”.
Hvem som er parter er i fvl. § 2 første ledd bokstav e beskrevet som den ”en avgjørelse retter seg mot eller som saken ellers direkte gjelder”. Dispensasjonsvedtaket rettet seg mot Peder og ikke Alf Grønn. Alf Grønn blir heller ikke så direkte berørt av vedtaket at han kan anses som part. Spørsmålet blir så om Alf Grønn har ”rettslig klageinteresse”. I Eckhoff og Smith står det at man for å ha rettslig klageinteresse må ”ha en viss tilknytning til saken”. Alf Grønn er svært miljøbevisst og er ukentlig ute og tar bilder ved det naturreservat som ligger i nærheten av den eiendom Peder gis dispensasjon til å bygge hytte på. Selv om Høyesterett har vært liberale med å gi miljøvernorganisasjoner klagerett i saker som angår miljøspørsmål, kan Alf Grønn som privatperson etter min mening ikke anses for å ha nær nok tilknytning til dispensasjonsvedtaket til at han anses for å ha rettslig klageinteresse. Det viktigste her vil imidlertid være studentenes drøftelser. De av studentene som klarer å bruke rettspraksis og forarbeider (herunder forarbeidene og rettspraksis til den tilsvarende bestemmelse i tvlm. § 54) på en fornuftig måte bør premieres. 
2) Må dispensasjonsvedtaket kjennes ugyldig som følge av at Tobias Ås deltok under behandlingen av dispensasjonssøknaden?
Første spørsmål er om Tobias Ås var inhabil ved behandlingen av dispensasjonssøknaden fra hans fetter Peder Ås. Tobias Ås faller ikke innenfor slektskapsregelen i fvl. § 6 første ledd bokstav e. Spørsmålet er om Tobias kan kjennes inhabil etter fvl. § 6 annet ledd, m.a.o. om det foreligger ”andre særegne forhold” som er egnet til å svekke tilliten til hans upartiskhet. Oppgaveteksten gir ikke så mange holdepunkter for å drøfte dette spørsmålet. Studentene bør imidlertid få frem at slektskapsbåndet mellom Peder og Tobias i seg selv ikke er tilstrekkelig for å kjenne Tobias inhabil etter § 6 annet ledd. Et forhold som kan trekkes frem som et argument for å kjenne Tobias inhabil, er at han talte varmt om Peders menneskelige egenskaper under kommunestyrebehandlingen av dispensasjonssøknaden. Hvilken konklusjon studentene kommer til vil være av underordnet betydning. 
Hvis studentene kommer til at Tobias var inhabil etter fvl. § 6 annet ledd, blir neste spørsmål om denne feilen medfører at dispensasjonsvedtaket blir ugyldig. Dette må løses ut fra gyldighetsregelen i fvl. § 41 supplert med de ulovfestede ugyldighetsreglene. Siden stemmegivningen i kommunestyret var 10 mot 9 representanter, er det grunn til å regne med at Tobias´ inhabilitet kan ha virket inn på vedtakets innhold. Dispensasjonsvedtaket kan derfor ikke kjennes gyldig etter fvl. § 41. Når det gjelder spørsmålet om vedtaket skal kjennes ugyldig etter de ulovfestede ugyldighetsreglene, så er habilitetsfeil noe som lett leder til ugyldighet, selv om det skulle være svært liten sannsynlighet for at feilen kan ha hatt innvirkning på vedtakets innhold. Konklusjonen bør derfor bli at vedtaket kjennes ugyldig dersom Tobias anses for inhabil etter fvl. § 6 annet ledd. 
3) Må dispensasjonsvedtaket kjennes ugyldig som følge av myndighetsmisbruk?
Oppgaven gir beskjed om at studentene ikke skal drøfte om kravet om ”særlige grunner” i plbl. § 7 er oppfylt i den foreliggende sak, og om domstolene kan overprøve forvaltningens subsumsjon under dette begrepet. Studentene skal m.a.o. forutsette at kravet om ”særlige grunner” i plbl. § 7 er oppfylt. Kommunen har da diskresjonær myndighet til å bestemme om dispensasjon skal gis eller ikke. Spørsmålet blir om kommunestyrets dispensasjonsvedtak rammes av læren om myndighetsmisbruk. Det er særlig utenforliggende hensyn som det her er aktuelt å drøfte. 
Studentene må her anvende formålsbestemmelsen i plbl. § 2 og lovens forarbeider samt den rikholdige rettspraksis om utenforliggende hensyn. Av lovens formål og uttalelsene i Ot. prp. nr. 56 (1984-85) s. 101 fremgår det at dispensasjonsvedtak etter plbl. § 7 først og fremst skal begrunnes ut fra areal- og ressursdisponeringshensyn. Av avisinnlegget til Sigurd Staut fremgår det at han først og fremst har lagt vekt på Peder Ås sine menneskelige egenskaper ved behandlingen av dispensasjonssøknaden, noe som må anses som utenforliggende i forhold til plbl. § 7. Enkelte studenter vil kanskje også trekke frem at Tobias Ås talte varmt om Peders menneskelige egenskaper ved behandlingen av dispensasjonssøknaden, noe som kan tyde på at også Tobias har bygget på utenforliggende hensyn.
Utenforliggende hensyn er en tilblivelsesfeil, slik at helhetsvurderingen som følger av ulovfestet rett må anvendes når en skal ta stilling til om feilen medfører ugyldighet. Igjen må det bl.a. trekkes frem at stemmegivningen i kommunestyret var 10-9 stemmer, og at det derfor er tilstrekkelig at en av representantene har bygget på utenforliggende hensyn. Konklusjonen bør nok derfor bli at vedtaket kjennes ugyldig. 
Enkelte studenter vil muligens også drøfte om det forligger myndighetsmisbruk i form av vilkårlighet. Det vil si at viktige hensyn ble oversett under kommunestyrets behandling, mens andre hensyn er blitt tillagt overdreven stor vekt. Spørsmålet vil her bli om miljøhensynene er blitt oversett på bekostning av hensynet til Peder. Det skal imidlertid svært mye til for at et vedtak skal bli underkjent som følge av vilkårlighet. Til nå finnes det ingen avgjørelser i Høyesterett hvor retten har kjent et vedtak ugyldig med denne begrunnelse. Et eksempel på en avgjørelse hvor Høyesterett har drøftet vilkårlighet er Rt. 1991 s. 973.
4) Personell kompetanse hos kommunestyret?

 Enkelte studenter vil muligens peke på at kompetansen til å gi dispensasjon etter plbl. § 7 er lagt til det faste utvalg for plansaker, og ikke til kommunestyret. Sannsynligvis vil kommunestyret som overordnet organ (jf. plbl. § 9-1) selv kunne fatte dispensasjonsvedtak. Og uansett vil det at dispensasjonsvedtaket er truffet av det overordnede organ kommunestyret, ikke ha noe å si for vedtakets gyldighet. 
Alf Grønn har imidlertid ikke reist noen innsigelse mot at kommunestyret behandlet dispensasjonssaken. Dette spørsmålet ligger derfor strengt tatt utenfor oppgaven. De studenter som kort påpeker denne problemstillingen bør imidlertid honoreres. 
Teoretisk oppgave
Redegjør for vilkåret om ansvarsgrunnlag ved urettmessig myndighetsutøvelse
Innledning

Denne oppgaven er nokså åpent formulert slik at studentene har stor valgfrihet m.h.t. hvordan de ønsker å disponere besvarelsen. 
Innledningsvis er det naturlig at studentene forklarer oppgavetekstens begreper. Myndighetsutøvelse må forstås som offentlig myndighetsutøvelse som er forklart i fvl. § 2. Enkelte studenter gir begrepet myndighetsutøvelse en videre forståelse, slik at det også omfatter service og kontrollfunksjoner som ikke nødvendigvis utføres ved at det treffes vedtak. Dette bør aksepteres så sant studentene viser at det har et bevist forhold til begrepet. Uttrykket urettmessig sikter til de tilfellene hvor det foreligger mangel enten ved innholdet eller tilblivelsen til det enkeltvedtak forvaltningen har truffet. Tilblivelsesmangler kan være saksbehandlingsfeil eller feil ved forvaltningens skjønnsutøvelse (utenforliggende hensyn, vilkårlighet m.v.). Innholdsmangler kan enten bestå i at forvaltningen har truffet et vedtak uten hjemmel, eller at vedtaket representere et grovt urimelig resultat. Siden forvaltningen så godt som alltid har handlet culpøst dersom det foreligger en saksbehandlingsfeil eller en skjønnsmangel, er det naturlig at studentene i besvarelsen fokuserer på de tilfellene hvor forvaltningen har truffet et vedtak uten å ha hjemmel for det eller der forvaltningen har bygget på feil faktum uten at dette anses som en saksbehandlingsfeil. 
Kravet om ansvarsgrunnlag er et av fire betingelser som må være oppfylt for at et forvaltningsorgan skal bli erstatningsansvarlig for urettmessig myndighetsutøvelse. Studentene bør kort nevne de øvrige betingelsene om økonomisk tap, årsakssammenheng og adekvans. De studenter som gir en utførlig redegjørelse for de øvrige tre betingelser bør imidlertid trekkes, da oppgaven ikke spør om dette. 
Forholdet mellom ugyldighet og erstatning
Studentene kan godt nevne at det ikke er noen nødvendig sammenheng mellom ugyldighet og erstatningsplikt for forvaltningen. Forvaltningen kan bli erstatningsansvarlig selv om vedtaket som det hefter en feil ved ikke blir kjent ugyldig, for eksempel fordi vedtaket ikke kan kjennes ugyldig etter de ulovfestede reglene. Videre kan et vedtak bli kjent ugyldig uten at forvaltningen blir erstatningsansvarlig for det økonomiske tapet som den private part er blir påført som følge av det ugyldige vedtaket. Studenter som klarer å skrive noe forstandig om dette bør premieres. 
Nærmere om kravet om ansvarsgrunnlag ved rettstridig myndighetsutøvelse

Om urettmessig myndighetsutøvelse er tilstrekkelig for å oppfylle vilkåret om ansvarsgrunnlag, eller om det i tillegg er et krav om at forvaltningen må ha opptrådt culpøst, eventuelt i strid med skl. kapittel 2 om arbeidsgiveransvaret, har lenge vært omtvistet i norsk juridisk teori.

Den tradisjonelle oppfatning i teorien har både de lege ferenda og de lege lata vært at myndighetene som den klare hovedregel har et ”objektivt” erstatningsansvar for rettsstridig myndighetsutøvelse.  Dette standpunktet er inntatt av Frihagen Forvaltningsrett III s. 188-189, Bernt LoR 1980 s. 624, Eckhoff og Smith s. 604 samt Eckhoff og Smith 7. utg. s. 451-452. Viggo Hagstrøm har imidlertid stilt seg kritisk til teoriens tradisjonelle standpunkt. Etter en grundig gjennomgang av rettspraksis og reelle hensyn i Hagstrøm Offentligrettslig erstatningsansvar, konkluderer han med at det offentliges erstatningsansvar som den store hovedregel er betinget av utvist skyld. Se også meningsutvekslingen mellom Eckhoff og Hagstrøm i Eckhoff LoR 1988 og Hagstrøm LoR 1988. Noen av studentene vil ha hatt tilgang til de nevnte verkene, mens andre ikke har det. Som nevnt innledningsvis bør vi ved sensuren legge hovedvekten på om studentene viser forståelse for forvaltningens erstatningsansvar og evnen til å forholde seg selvstendig til de autoritative rettskilder, fremfor tilgangen til juridisk litteratur. 
Nærmere om forholdet mellom objektivt ansvar og ansvar betinget av utvist skyld.

Hvis et forvaltningsorgan har utøvet urettmessig myndighetsutøvelse, så er grunnbetingelsene for culpaansvar oppfylt. Den eneste subjektive unnskyldningsgrunn forvaltningen da kan påberope seg i en slik situasjon, er at den urettmessige myndighetsutøvelsen skyldes en unnskyldelig villfarelse enten om faktiske forhold eller om hvor langt deres materielle kompetanse rekker. Spørsmålet er altså om forvaltningen kan påberope aktsom villfarelse som fritaksgrunn ved urettmessig myndighetsutøvelse.
Hensyn for og imot at forvaltningen bør ha et ”objektivt” erstatningsansvar for urettmessig myndighetsutøvelse
Et prinsipp om likhet er blitt anført for at myndighetene bør ha et ”objektivt” erstatningsansvar for rettsstridige forvaltningsvedtak. Tankegangen er kort sagt at all offentlig virksomhet har til formål å tjene fellesskapets interesser. Dette tilsier at kostnadene forbundet med offentlig myndighetsutøvelse bør bæres av hele fellesskapet. Hvis den som er påført et økonomisk tap som følge av urettmessig myndighetsutøvelse selv må bære risikoen for dette, blir han pålagt en kostnad forbundet med offentlig myndighetsutøvelse som andre borgere slipper.

Videre kan det anføres at det offentlige som regelprodusent er nærmest til å bære risikoen for uhjemlede vedtak, selv om kompetanseoverskridelsen kan tilbakeføres til en unnskyldelig villfarelse. Dette argumentet har nok størst vekt i forhold til staten, som i motsetning til kommunene har mulighet til å fjerne enhver usikkerhet m.h.t. omfanget av forvaltningens kompetanse ved å gi ny lovgivning.
 Men også en kommune har større mulighet enn den private part til å avverge kompetanseoverskridelser. Er en kommune i tvil om den har kompetanse til å treffe det vedtak som er ønskelig, kan den jo anmode Stortinget om å klargjøre hjemmelssituasjonen. 

Et annet argument som kan anføres for at en kommune bør være objektivt erstatningsansvarlig for urettmessig myndighetsutøvelse, er at kommunen som regel vil ha bedre muligheter til å pulverisere tapet enn den private part. Som Frihagen fremholder kan uhjemlede forvaltningsvedtak anses som ”driftsuhell” som bør fordeles på borgerne gjennom skattlegging, og ikke ramme den som tilfeldigvis er utsatt for feilen.
 

På den annen side kan det påpekes at det offentliges og særlig kommunenes økonomiske ressurser som regel er svært begrensede. Det kan hevdes at det å utbetale erstatning til en privat part ikke vil være noen god prioritering av det offentliges begrensede midler.
 

Rettspraksis
En rekke høyesterettsavgjørelser gir støtte for at forvaltningen har et objektivt erstatningsansvar for uhjemlet myndighetsutøvelse.  

Se Rt. 1918 s. 651, Rt. 1925 s. 988, Rt. 1957 s. 860, Rt. 1959 s. 546, Rt. 1959 s. 733, Rt. 1959 s. 856, Rt. 1965 s. 466.
 

Men Høyesterett har ikke i noen av disse avgjørelsene tatt stilling til det prinsipielle spørsmålet om myndighetenes ansvar for uhjemlede forvaltningsvedtak er objektivt, eller om en aktsom rettsvillfarelse kan tenkes å tjene som fritaksgrunn. Det vanlige argumentasjonsmønster er at retten først konstaterer at forvaltningen har truffet et rettsstridig vedtak som har påført et privat rettssubjekt økonomisk tap. Deretter fastslås det uten noen nærmere undersøkelse av om forvaltningen har opptrådt uaktsomt, at myndighetene blir erstatningsansvarlige for dette tapet.

I Rt. 1987 s. 1495 falt det imidlertid en avgjørelse hvor Høyesterett valgte å knytte noen merknader til spørsmålet om forvaltningens erstatningsansvar for uhjemlet myndighetsutøvelse. Saksforholdet var i korte trekk at en person fikk erstatning for uhjemlet innleggelse ved Reitgjerdet sykehus, selv om de ansvarlige legene ikke hadde opptrådt uaktsomt. Førstvoterende som var målbærer for flertallet på fire, kom med følgende uttalelse om ansvarsgrunnlaget: 

”Tvangsmessig tilbakeholdelse i psykiatrisk sykehus er et særdeles vidtgående inngrep i den enkeltes mest vesentlige rettsgoder. Etter min mening må iallfall utgangspunktet og hovedregelen være at når et slikt inngrep er blitt iverksatt uten at lovens vilkår forelå, må det medføre et objektivt erstatningsansvar overfor den som ble utsatt for inngrepet. Om en slik regel kan oppstilles helt uten reservasjoner, tar jeg ikke standpunkt til.”

Høyesteretts begrunnelse for å oppstille et utgangspunkt om objektivt erstatningsansvar i denne saken, var at det dreiet seg om et ulovlig vedtak som hadde meget alvorlige konsekvenser for den som ble rammet. Dommen gir derfor støtte for at det offentlige har et ubetinget objektivt erstatningsansvar for uhjemlet frihetsberøvelse av en viss varighet.
 Noe holdepunkt for at myndighetene blir erstatningsansvarlig uavhengig av skyld for urettmessig myndighetsutøvelse, kan avgjørelsen imidlertid ikke sies å gi. Snarere tvert imot; at Høyesterett fant å måtte ta reservasjoner med å oppstille et generelt objektivt ansvar selv ved uhjemlet frihetsberøvelse, kan nærmest innby til å tolke premissene motsetningsvis, slik at forvaltningens ansvar ved kompetanseoverskridelser med mer beskjedene virkninger for den private part må være betinget av utvist skyld.
 

I Rt. 1992 s. 453 kom Høyesterett imidlertid med en uttalelse som kan tyde på at det offentlige som den klare hovedregel ikke skal kunne påberope seg aktsom rettsvillfarelse som fritaksgrunn ved rettsstridig myndighetsutøvelse. En rekke lakseoppdrettere var her blitt påført økonomisk tap som følge av at de fikk laksesmolt med sykdommen furunkulose inn i sine oppdrettsanlegg. Smolten var importert fra Skottland, og oppdretterne fremmet erstatningssøksmål mot staten med påstand om at veterinærmyndighetene ikke hadde utvist tilstrekkelig aktsomhet m.h.t. risikoen for sykdom når de tildelte importtillatelsene. Førstvoterende dommer Schei som var målbærer for flertallet, kom med følgende uttalelse: 

”Jeg bemerker at uhjemlet myndighetsutøvelse kan tenkes å gi grunnlag for erstatning uten at man behøver å påvise uforsvarlig forhold”

Dette var imidlertid et rent obiter dicta, da Høyesteretts flertall kom til at myndighetene hadde opptrådt culpøst og tilkjente erstatning på dette grunnlag. Noen solid rettskildemessig forankring for at myndighetene har et alminnelig objektivt erstatningsansvar for rettsstridig myndighetsutøvelse gir Rt. 1992 s. 453 derfor ikke.

At det ikke kan oppstilles noen alminnelig regel om at myndighetene er objektivt erstatningsansvarlig for uhjemlede forvaltningsvedtak, støttes også av at Høyesterett i flere saker har frifunnet kommuner for erstatningsplikt p.g.a. aktsom rettsvillfarelse. Riktignok er to av dommene – Rt. 1902 s. 97 og Rt. 1934 s. 330 – svært gamle og basert på en argumentasjon som neppe ville bli tillagt vekt i dag.
 Randabergdommen i Rt. 1972 s. 578 gir imidlertid klarere holdepunkt for at kommunenes ansvar for rettsstridig myndighetsøvelse undertiden er betinget av utvist skyld. 

Randaberg bygningsråd hadde her nedlagt et byggeforbud som Høyesterett under dissens 3-2 kom til ikke hadde den nødvendige hjemmel. Et av spørsmålene i dommen var om grunneieren kunne kreve erstatning for det tap han var blitt påført som følge av det uhjemlede byggeforbudet. Om dette uttalte førstvoterende på vegne av flertallet følgende: 

”Når det så gjelder spørsmålet om det ugyldige vedtak av 25. april 1966 har utløst noen erstatningsplikt for kommunen, er jeg enig med lagmannsretten. Erstatningsansvar for kommunen foreligger ikke. Bygningsrådets medlemmer kan ikke bebreides for å ha tatt feil når det som her gjelder et vanskelig og tvilsomt lovtolkningsspørsmål. Ved aprilvedtaket hefter det heller ingen erstatningsbetingende saksbehandlingsfeil. Dette vedtaket er nok objektivt uriktig, men subjektivt sett foreligger intet klanderverdig forhold. Det neste spørsmål blir da om kommunen kan holdes ansvarlig på objektivt grunnlag. Jeg finner at det ikke er tilfelle. I en sak av denne art hvor vedtakets ugyldighet alene skyldes at bygningsrådet har grepet feil med hensyn til et vanskelig tolkningsspørsmål, og hvor det dessuten gjaldt en lov som nettopp var trådt i kraft og som inneholdt mange nye regler på området, kan kommunen ikke gjøres ansvarlig selv om vedtaket objektivt sett var uriktig.”

Høyesteretts premisser er ikke prinsipielt utformet, men avgrenset til å gjelde ”en sak av denne art”. Hvilken rettskildemessig betydning dommen bør tillegges for det generelle spørsmålet om kommunenes erstatningsansvar for uhjemlet myndighetsutøvelse, er derfor noe usikkert. Saksforholdet Høyesterett hadde til bedømmelse var særlig preget av to forhold. For det første dreide det seg om et så vanskelig lovtolkningsspørsmål at selv to Høyesterettsdommere hadde ”tatt feil”. For det andre hadde det uhjemlede vedtaket (byggeforbudet) forholdsvis beskjedene konsekvenser for den private part. Noen generell regel om at kommunene kan påberope seg unnskyldelig rettsvillfarelse som fritaksgrunn, kan derfor neppe utledes av dommen.

Randabergdommen er imidlertid fulgt opp i en obiter dicta uttalelse i Rt. 1995 s. 781. Restauranten Peelorg AS hadde her søkt om skjenkebevilling, men fikk avslag da kommunen trodde den var forpliktet til å gi skjenkebevillingen til en annen restaurant. Det viste seg imidlertid at kommunens lovforståelse på dette punkt var uriktig, og Peelorg AS gikk til erstatningssøksmål mot kommunen. Høyesterett kom til at det ikke forelå noen rimelig sannsynlighetsovervekt for at Peelorg AS ville fått skjenkebevillingen dersom kommunen hadde behandlet søknaden ut fra riktig lovforståelse. Vilkåret om årsakssammenheng var derfor ikke oppfylt, noe som førte til at Peelorg AS ikke fikk medhold i sitt erstatningssøksmål. Etter å ha fastslått dette kom Høyesterett med følgende obiteruttalelse av interesse for vårt spørsmål: 

”Jeg vil tilføye at det etter mitt syn neppe heller ville være grunnlag for å anse kommunen erstatningsansvarlig, om man skulle komme til at Peelorg sannsynligvis ville ha fått bevilling med en annen behandling av saken. Som jeg allerede har pekt på, kan kommunen ikke, slik saken ble fremlagt, klandres fordi den la til grunn at Peelorgs søknad måtte betraktes som en ny søknad. 

Den feil som ble gjort, var at det ble lagt til grunn at Jacobs flyttesøknad måtte innvilges. Her har kommunen bygget på uriktig lovforståelse. Etter den refererte uttalelsen fra sosialdepartementet til Karmøy kommune må imidlertid rettsvillfarelsen anses som unnskyldelig. Når en søknad avslås på grunn av en rettsvillfarelse fra kommunale myndigheters side, vil dette ikke uten videre føre til erstatningsansvar for kommunen dersom villfarelsen er unnskyldelig, jf. Rt. 1972 s. 578.”

Heller ikke denne dommen kan tas til inntekt for en generell regel om at kommunenes erstatningsansvar for uhjemlede forvaltningsvedtak er betinget av utvist skyld. For det første er den siterte uttalelsen som nevnt et obiter dicta. For det andre gir uttalelsen etter sitt innhold ikke støtte for annet enn at det ”ikke uten videre føre[r] til erstatningsansvar for kommunene dersom villfarelsen er unnskyldelig”. Endelig unnlot Høyesterett å gi klart uttrykk for at vilkåret om ansvarsgrunnlag ikke var oppfylt i den foreliggende sak, men nøyer seg med å bemerke at kravet om ansvarsgrunnlag ”neppe” var oppfylt. 

Et interessant trekk ved Peelorgdommen er at det ulovlige vedtaket hadde påført Peelorg AS et betydelig økonomisk tap. Lagmannsretten, som ga Peelorg AS medhold i erstatningssøksmålet, hadde beregnet det økonomiske tapet til ni millioner kroner. I Peelorgdommen åpnet Høyesterett m.a.o. for at en unnskyldelig rettsvillfarelse kan tjene som fritaksgrunn ved et uhjemlet vedtak med atskillig mer vidtgående virkninger enn det som var tilfelle i Randabergdommen.

Rt. 1997 s. 343 er en annen avgjørelse hvor Høyesterett er inne på spørsmålet om det offentliges erstatningsansvar for uhjemlet myndighetsutøvelse. Bygningsrådet hadde 16. april 1991 truffet et vedtak om at hotellvirksomheten i Nordahl Bruns gate 9 i Oslo måtte opphøre, og eiendommen tilbakeføres til vanlige boliger. Vedtaket ble påklaget til fylkesmannen, som 29. november 1991 kom til at bygningsrådets beslutning om at hotelldriften måtte opphøre var gyldig. En enstemmig Høyesterett kom imidlertid til det motsatte; nemlig at det ikke fantes hjemmel for vedtaket om at Nordahl Bruns gate 9 skulle tilbakeføres til vanlige boliger. Retten måtte derfor ta stilling til om eieren av hotelleiendommen hadde krav på erstatning for det tap han var blitt påført som følge av det uhjemlede vedtaket. Dommer Schei kom med tilslutning fra de øvrige dommere med følgende uttalelse om ansvarsgrunnlaget: 

”At det kommunale og det statlige vedtak er ugyldig, er imidlertid ikke ensbetydende med at kommunen og staten er erstatningsansvarlig for tap som kan føres tilbake til det ugyldige vedtak. Svarstad Hansen har erkjent at det her ikke kan etableres ansvar på objektivt grunnlag. Han har videre erkjent – på grunn av den rettslige tvil som forelå – at kommunen ikke utviste uaktsomhet ved avkrevingen av midlertidighetserklæringene i 1974, og at det heller ikke var uaktsomt av kommunen og staten ved vedtakene i 1991 å basere seg på at midlertidighetserklæringene var gyldige. Et ansvar må derfor bygge på at kommunen og staten utviste annet uforsvarlig forhold ved behandlingen og avgjørelsene.

Jeg er enig med Svarstad Hansen i at vi har å gjøre med vedtak hvor det ikke er grunnlag for å statuere erstatningsansvar for det offentlige på objektivt grunnlag. Når det fra Svarstad Hansens side er erkjent at det ikke var uaktsomt å avkreve midlertidighetserklæringene i 1974 eller legge disse til grunn som gyldige ved vedtakene i 1991, baserer jeg min drøftelse på dette. Spørsmålet må etter dette bli om det foreligger annet uforsvarlig forhold som kan begrunne erstatningsansvar.”

Dommen føyer seg inn i rekken av avgjørelser som gir støtte for at myndighetenes erstatningsansvar for uhjemlede vedtak er betinget av utvist skyld. Høyesteretts premisser er imidlertid også denne gangen utpreget konkret utformet, og gir få holdepunkter for generelle slutninger. Videre var den siterte uttalelsen kun et obiter dicta. Retten kom nemlig til at bygningsrådet og fylkesmannen hadde opptrådt uaktsomt under saksbehandling, og tilkjente erstatning på dette grunnlag. Noe prejudikat for at myndighetenes erstatningsansvar for uhjemlet myndighetsutøvelse som alminnelig regel er betinget av utvist skyld, gir derfor heller ikke Rt. 1997 s. 343.

Rt. 1999 s. 1273 er en forholdsvis fersk Høyesterettsdom som er avsagt om det offentliges erstatningsansvar for uhjemlet myndighetsutøvelse. Saksforholdet var her at en leiegård i Schweigaardsgate 58 B i Oslo ble solgt på tvangsauksjon. I følge leiegårdloven
 § 6 har en kommune fire måneder på seg til å gjøre forkjøpsrett gjeldende fra den har fått melding om salget av en leiegård i henhold til lovens § 5 første ledd. Oslo kommune fikk slik melding om salget av Schweigaardsgate 58 B den 8. september 1993. I kommuneadministrasjonen ble det lagt til grunn at fristen for å gjøre forkjøpsretten gjeldende ikke utløp 8. januar, som var en lørdag, men ble forlenget til påfølgende mandag etter analogisk anvendelse av bestemmelsen i domstolloven § 149. I leiegårdloven § 11 står det imidlertid at ”[f]rister etter denne lov regnes slik som bestemt i domstolloven § 148”. Leiegårdloven § 11 viser m.a.o. ikke til domstolloven § 149 som utvider fristutløpet til nærmest etterfølgende virkedag når en frist ender på en lørdag. Kjøperen av Schweigaardsgate 58 B (Ottesen) mente på denne bakgrunn at kommunen hadde tolket leiegårdloven feil når den la til grunn at fristen for å gjøre forkjøpsrett gjeldende løp ut 10. januar og ikke 8. januar. Borgarting Lagmannsrett ga Ottesen medhold i dette, og avsa dom på at kommunens forkjøpsrettsvedtak var ugyldig som følge av at det var fremsatt for sent. 

Etter at lagmannsrettens dom var rettskraftig, gikk Ottesen til nytt søksmål. Denne gangen nedla han påstand om erstatning begrenset oppad til seks millioner kroner for det tap han var blitt påført som følge av kommunens uhjemlede forkjøpsrettsvedtak. Høyesterett kom under dissens 3-2 til at Ottesen ikke hadde krav på noen erstatning. Når det gjaldt det prinsipielle spørsmålet om en kommune er objektivt ansvarlig for uhjemlet myndighetsutøvelse, eller om kommunens ansvar er betinget av skyld, delte retten seg imidlertid annerledes; nemlig i en fraksjon på 4 mot 1 dommer. 

Fire av dommerne la forutsetningsvis til grunn at en kommunes ansvar for uhjemlet myndighetsutøvelse er betinget av utvist skyld, slik at kommunen kan bli fritatt for erstatningsansvar dersom det uhjemlede vedtaket kan tilbakeføres til en aktsom villfarelse om enten innholdet av rettsregler eller faktiske forhold. Denne fraksjonen på fire besto for det første av dommer Coward, som var målbærer for flertallet bestående av tre dommere. At Coward la til grunn at en kommunes erstatningsansvar for uhjemlet myndighetsutøvelse er betinget av utvist skyld, kom til uttrykk ved følgende utsagn: 

”Når det så gjelder aktsomhetsnormen, er det klare utgangspunkt at det skal mye til for at en kommune skal frifinnes på grunnlag av unnskyldelig rettsvillfarelse ved myndighetsutøvelse. Det er likevel flere høyesterettsdommer der det er gitt uttrykk for at kommuner kan frifinnes på et slikt grunnlag - det kan vises til dommene i Rt-1972-578, Rt-1987-199 og Rt-1995-781, og fra lenger tilbake Rt-1902-97 og Rt-1934-330.”

Når Coward her uttaler at ”det klare utgangspunkt [er] at det skal mye til for at en kommune skal frifinnes på grunnlag av unnskyldelig rettsvillfarelse ved myndighetsutøvelse”, gir hun samtidig uttrykk for at kommunens erstatningsansvar er betinget av utvist skyld. Videre forstår hun avgjørelsene i Rt. 1972 s. 578, Rt. 1987 s.199, Rt. 1995 s.781, Rt.1902 s. 97 og Rt.1934 s. 330 slik at disse gir støtte for at en kommune kan bli fritatt for erstatningsansvar ved uhjemlet myndighetsutøvelse, dersom hjemmelsoverskridelsen kan tilbakeføres til at kommunen har vært i en aktsom rettsvillfarelse. Disse standpunktene fra Coward fikk tilslutning av dommer Gussgard, som også hørte til flertallet. De to andre dommerne som forutsetningsvis la til grunn at en kommunes erstatningsansvar for uhjemlet myndighetsutøvelse er betinget av utvist skyld, var dommer Rieber-Mohn og justitiarius Smith som utgjorde mindretallet i dommen. Rieber-Mohn som var målbærer for mindretallet uttalte bl.a. at:

” Når en så vidt ny lov som leiegårdsloven i §11 viser til domstolloven §148, og ikke §149, er det etter mitt skjønn nærliggende med en motsetningsslutning. Iallfall blir den klare ordlyd for meg et vesentlig hinder for å anvende §149 analogisk. Den rettsvillfarelse som kommunen derved skal ha vært i, kan etter min mening vanskelig sies å være unnskyldelig. . . . Jeg er enig med førstvoterende i at det må gjelde en streng aktsomhetsnorm ved offentlig myndighetsutøvelse og kan ikke legge avgjørende vekt på de momenter hun anfører for unnskyldelig rettsvillfarelse hos Oslo kommune. . . . Jeg er etter dette kommet til at det foreligger en rettsstridig myndighetsutøvelse, som må medføre erstatningsansvar for Oslo kommune.”

Ved å si seg enig med førstvoterende dommer Coward i at ”det må gjelde en streng aktsomhetsnorm ved offentlig myndighetsutøvelse”, ga dommer Rieber-Mohn forutsetningsvis til uttrykk for kommunens erstatningsansvar er betinget av utvist skyld. Hvis dommer Rieber-Mohn hadde vært av den oppfatning at kommunene hadde et rent objektivt ansvar for rettstridig myndighetsutøvelse, så hadde det videre vært helt unødvendig for ham å ta stilling til om Oslo kommunes villfarelse m.h.t. innholdet i leiegårdloven § 6 og § 11 var unnskyldelig. 

Dommer Bugge var den eneste av rettens medlemmer som ikke bygget sitt standpunkt på at en kommunes erstatningsansvar for uhjemlet myndighet er betinget av utvist skyld. I likhet med førstvoterende dommer Coward som fikk tilslutning fra dommer Gussgard, konkluderte dommer Bugge med at Ottesen ikke hadde krav på erstatning. Disse tre dommere utgjorde dermed dommens flertall. Dommer Bugge skilte imidlertid lag med de to andre dommerne i flertallet, ved at han la til grunn at Oslo kommune hadde gjort forkjøpsrett gjeldende innenfor den frist som er fastsatt i leiegårdloven § 6 jf. § 11. Bugge la m.a.o. til grunn at det ikke forelå noen uhjemlet myndighetsutøvelse fra Oslo kommune, og det var derfor ikke nødvendig for ham å ta stilling til spørsmålet om en kommunes ansvar for rettsstridig myndighetsutøvelse er betinget av utvist skyld. Likevel valgte Bugge å komme med følgende bemerkning om dette spørsmålet: 

”Jeg mener således at kommunen i forhold til Lars G. Ottesen har opptrådt rettmessig ved å opprettholde forkjøpet. Jeg behøver derfor ikke ta standpunkt til om kommunen i motsatt fall kunne sies å ha handlet i « unnskyldelig rettsvillfarelse » - et rettsgrunnlag som jeg for øvrig ville finne det lite tilfredsstillende å bygge en ansvarsfritagelse på i forholdet mellom det offentliges myndighetsutøvelse og borgerne.”

Dommer Bugge fant det følgelig ”lite tilfredsstillende” at en kommune kan bli fritatt for erstatningsansvar for rettsstridig myndighetsutøvelse som følge av en unnskyldelig rettsvillfarelse. Om han med dette mente å gi uttrykk for at en kommune er objektivt ansvarlig for rettsstridig myndighetsutøvelse, slik at unnskyldelig rettsvillfarelse aldri kan tjene som fritaksgrunn, eller om han bare mente å gi uttrykk for at det skal svært mye til for at en villfarelse m.h.t. rettsreglers innhold skal kunne frita en kommune, er noe uklart. Selv synes jeg det er mest naturlig å forstå votumet slik at en kommune etter dommer Bugges mening bør ha et objektivt erstatningsansvar for rettsstridig myndighetsutøvelse. Hvis votumet til dommer Bugge tolkes på denne måten, står vi tilbake med fire dommere som forutsetningsvis la til grunn at en kommunes erstatningsansvar for uhjemlet myndighetsutøvelse er betinget av utvist skyld. Selv om det bare var to av disse dommerne som tilhørte flertallet, må dommen i Rt. 1999 s. 1273 kunne sies å gi god rettskildemessig forankring for at en kommune kan bli fritatt for erstatningsansvar ved uhjemlet myndighetsutøvelse, dersom kompetanseoverskridelsen kan tilbakeføres til at kommunen har vært i aktsom villfarelse m.h.t. innholdet av en eller flere rettsregler. 

Enkelte studenter vil muligens også nevne den såkalte advokatdommen i Rt. 2005 s. 416. Staten ble her hold erstatningsansvarlig på objektivt grunnlag for uhjemlet avslag på søknad om advokatbevilling. Dommen kan imidlertid ikke tas til innekt for at det gjelder et generelt objektivt ansvar for staten ved uhjemlet myndighetsutøvelse, fordi Høyesterett begrunnet sitt standpunkt med at det konkrete avslaget hadde pønalt preg.
Gjennomgangen viser at det er en rekke høyesterettsavgjørelser på området, og det må kreves at studentene aktivt går inn og analyserer og anvender Høyesteretts premisser på en selvstendig måte. Hvilke krav som skal stilles til selvstendighet får vi diskutere på sensormøtet etter at vi alle har lest igjennom en del besvarelser. 
Rettstilstanden
Høyesterettspraksis gir ikke noe entydig svar på om forvaltningens erstatningsansvar for uhjemlede vedtak er ”objektivt”, eller om ansvarsgrunnlag er betinget av at myndighetene har utvist skyld. Enkelte dommer synes å forutsette at det offentlige er ”objektivt” ansvarlig for uhjemlet myndighetsutøvelse, mens andre åpner for at en aktsom feilvurdering fra forvaltningens side av omfanget av egne fullmakter kan tjene som fritaksgrunn. 

Likevel gir Randabergdommen i Rt. 1972 s. 578, Rt. 1995 s. 781 ”Peelorg”, Rt. 1997 s. 343 og Rt. 1999 s. 1273 etter min mening grunnlag for å oppstille en hovedregel om at iallfall kommunene kan påberope ansvarsfritak når kompetanseoverskridelsen kan føres tilbake til en aktsom rettsvillfarelse.
 Unntak må nok gjøres ved uhjemlede vedtak som gjør betydelige inngrep i den personlige frihet og integritet, jf. Rt. 1987 s. 1495 ”Reitgjerdet sykehus”. Men så lenge den private parts ulemper som følge av kompetanseoverskridelsen utelukkende dreier seg om økonomiske forhold, må hovedregelen om at kommunens ansvar er betinget av utvist skyld gjelde selv om det økonomiske tapet er betydelig. Det vil nok imidlertid bli stilt svært strenge krav til kommunens aktsomhet ved urettmessig myndighetsutøvelse, jf. Rt. 1999 s. 1273.
Kommentarer til sensorveiledningen kan sendes til johan.aulstad@jus.uit.no eller ved å kontakte meg på tlf. 776 46362. Dessuten får vi diskutert sensorveiledning på sensormøtet. 
Oslo 20. november 2005 

Johan Aulstad
� Se nærmere Hagstrøm Offentligrettslig erstatningsansvar s. 38. 


� Slik Bernt LoR 1980 s. 623 samt Eckhoff og Smith s. 601 og Eckhoff og Smith 7. utg.  s. 449. Hagstrøm mener imidlertid at ”dette er et rent teoretisk skille, som ikke tilsvares av ulike muligheter til å unngå feil” (Hagstrøm Offentligrettslig erstatningsansvar s. 74). 


� Frihagen Forvaltningsrett III s. 188.


� Dette argumentet er mer utførlig behandlet hos Hagstrøm Offentligrettslig erstatningsansvar s. 39.


� Disse dommene er nærmere behandlet i Bernt LoR 1980 s. 616-618, Hagstrøm Offentligrettslig erstatningsansvar s. 80-102.


� På s. 1507.


� Slik også Hagstrøm LoR 1988 s. 325-326 og Graver Forvaltningsrett 2 utg. s. 519.


� I denne retning Hagstrøm LoR 1988 s. 326.


� Disse dommene er utførlig behandlet i Hagstrøm Offentligrettslig erstatningsansvar s. 53 – 75. Se også Bernt LoR 1980 s. 615 – 617.


� På s. 585. 


� Annerledes Hagstrøm Offentligrettslig erstatningsansvar s. 72. 


� Lov av 29. april 1977 nr. 34 om kommunal forkjøpsrett til leiegårder.


� Slik også Graver Forvaltningsrett 2 utg. s. 518.

